Ljubljana, 17. februar 2025

**SPOROČILO ZA JAVNOST**

**Ob zaključku razstave *Od korzeta do žaketa***

**Modna oblikovalka Mojca Makuc bo z donacijo obogatila oblačilno zbirko Mestnega muzeja Ljubljana**

**Razstava *Od korzeta do žaketa. Oblačilni videz Ljubljančanov, 1850–1950* se ta konec tedna zaključuje z dvema dogodkoma, posvečenima trajnostnim izbiram in modi zgodovini. V petek, 21. februarja, bo v Mestnem muzeju Ljubljana potekala izmenjevalnica oblačil, slavnostni zaključek razstave pa bo v soboto, 22. februarja, zaznamovala donacija izbranih modnih kosov priznane ljubljanske modne oblikovalke Mojce Makuc, s katero bo obogatila muzejsko oblačilno zbirko ter prispevala k ohranjanju slovenske modne dediščine. Razstavo si obiskovalci lahko ogledajo še do vključno nedelje, 23. februarja.**

V soboto, **22. februarja**, bo v **Mestnem muzeju Ljubljana** ob zaključku razstave ***Od korzeta do žaketa. Oblačilni videz Ljubljančanov, 1850–1950*** potekal pester dopoldanski program, posvečen priznani modni oblikovalki **Mojci Makuc**, ki je s svojim delom močno zaznamovala ljubljansko in širšo slovensko modno sceno. Dogodek bo ponudil vpogled v njen ustvarjalni opus, del katerega bo oblikovalka muzeju tudi slavnostno podarila. **Obiskovalke, ki bodo nosile njene kreacije, bodo imele v sklopu dogodka prost vstop na razstavo *Od korzeta do žaketa*.**

 **11.00−12.00 Odprte glave: Mojca Makuc**

Pogovor, v katerem bo Tanja Devetak, izredna profesorica za področje oblikovanja oblačil in tekstilij, gostila slovensko modno oblikovalko Mojco Makuc.

**12.00−13.30 Pripovedovanje modnih zgodb**

Obiskovalci si boste lahko ogledali modne kose oblikovalke Mojce Makuc in iz prve roke prisluhnili zgodbam, ki jih je o njih spletlo življenje.

**13.30−14.00 Slavnostna predaja donacije modnih kosov Mojce Makuc**

Oblikovalka bo ob tej priložnosti Mestnemu muzeju Ljubljana podarila izbrane modne kose iz njenih odmevnih modnih revij in razstav.

V petek, **21. februarja**, dan pred zaključnim dogodkom, bo **med 15.00 in 19.00 v atriju Mestnega muzeja Ljubljana** potekala tudi **izmenjevalnica oblačil**, ki bo praktično udejanjila trajnostne aspekte razstave *Od korzeta do žaketa*. Z izmenjavo namreč ne podaljšujemo le življenjske dobe oblačil, temveč tudi spodbujamo odgovorno potrošnjo, zmanjšujemo tekstilne odpadke in prispevamo k bolj ekološki modni prihodnosti. Obiskovalci so vabljeni, da s sabo prinesejo pet kosov čistih in ohranjenih oblačil, ki jih ne potrebujejo več, in jih izmenjajo za nekaj, kar je prinesel nekdo drug.

Z izmenjevalnico oblačil in donacijo kreacij Mojce Makuc se zaključuje razstava *Od korzeta do žaketa*, ki je v Mestnem muzeju Ljubljana na ogled še do vključno nedelje, **23. februarja**. Ob razstavi, ki nam je ponudila vpogled v preteklost oblačilne kulture, so se zvrstila številna interaktivna vodstva, delavnice in dogodki, ki so obiskovalce popeljali po modni zgodovini ljubljanskega meščanstva ter jih spodbudili k bolj trajnostnim modnim odločitvam. Izšel je tudi nov leksikon pojmov iz sveta mode, **StaroMODNI besednjak**, ki bo za modno-zgodovinske zanesenjake tudi po zaključku razstave na voljo v muzejski trgovini.

|  |
| --- |
| **O MOJCI MAKUC**Mojca Makuc je srednjo šolo za oblikovanje obiskovala v Ljubljani. Leta 1978 je odprla modni atelje z unikatnimi ženskimi oblačili MO na Gregorčičevi ulici 10 v Ljubljani, kjer deluje še danes. Med 1979 in 1991 je ustvarila kolekcije za deset samostojnih modnih revij v okviru različnih referenčnih institucij, kot so Slovensko mladinsko gledališče, galerija Equrna, Narodni muzej Slovenije in galerija Duplje, prav tako pa je za pomembno modno revijo na Borštnikovem srečanju svojo kostumografijo za TV balet Enigma Gallus preoblikovala v sodobno modo. Med letoma 1989 in 2011 je oblikovala mnogo celostnih oblačilnih podob za različne naročnike, med njimi so Mestna hranilnica ljubljanska, Lutkovno gledališče Ljubljana, pevska zbora Ave in Nova gorica, SNG, Slovenska filharmonija, Ljubljanski madrigalisti in Mestno gledališče ljubljansko. Poleg oblikovanja ženskih oblačil za lastno blagovno znamko je oblikovala tudi številne kostumografije. Pri kostumografijah za baletne predstave v SNG in za RTV Slovenija je sodelovala s koreografi Ivom Kosijem, Metodom Jerasom, Milkom Šparemblekom in Pinom Mlakarjem. Za nekatere gledališke predstave v režiji Aleša Jana in Iztoka Torya pa je oblikovala tudi scenografijo. Pripravila je tudi več razstav. V okviru Meseca oblikovanja so nastali štirje projekti, katerih pregledno razstavo je postavila v galeriji Šivčeva hiša v Radovljici.  |

|  |
| --- |
| Foto na vrhu: Kreacija navdihnjena iz baleta Enigma Gallus, za modno revijo na Borštnikovem srečanju leta 1991; foto: Franci Virant\*\*\*Obvezni podpisi priloženih fotografij:01\_Prve kreacije Mojce Makuc objavljene v reviji Jana; foto: Fendo Štoviček02\_Kreacija iz projekta »Potovanja«; foto: Brane Vidmar03\_Kreacija navdihnjena iz baleta Enigma Gallus, za modno revijo na Borštnikovem srečanju leta 1991; foto: Franci Virant |